Sportssjefen tør ikke garantere dopfri norsk VM-tropp
Torsdag ble Jaysuma Saidy Ndure skadet og måtte trekke seg fra 100-meteren. Like før avreise til VM måtte høydehopperen Tonje Angelsen kaste inn håndkleet på grunn av en skaden i foten hun har slitt med lenge. Ezinne Okparaebo, Ingvill Måkestad Bovim skadet, sleggekaster Mona Holm Solberg og Christina Vukicevic er også blant utøvere som har slitt med skader. Av disse er bare Okparaebo med til VM. - Vi jobber hardt med denne problematikken. Skadeforebyggende tiltak er et prioritert arbeidsfelt for oss, sier sportsjef Ronny Nilsen, som har med seg ti norske VM-deltakere til Moskva.Selv om skadeproblemer tar opp mye av tiden til Nilsen, engasjerer han seg også i dopingsakene dagen før friidretts-VM starter i Moskva. Sportssjefen synes det er bra for friidretten at også store stjerner blir dopingtatt. Han synes straffene bør vi tøffere. - Det har vært noen store saker i oppkjøringen til dette mesterskapet, og jeg synes det er veldig bra at også store stjerner blir tatt. Det viser at systemet fungerer, men det viser også at enda flere tiltak bør settes i verk, sier Nilsen til NTB. Han tenker selvsagt på avsløringene av Tyson Gay og Asafa Powell, to svært profilerte utøvere. Det er ikke mange ukene siden det ble kjent at begge hadde avgitt positive dopingprøver, og ingen av dem er på plass i Moskva.I tyrkisk friidrett har det også vært mange avsløringer. Mange har faktisk tatt til orde for at tyrkerne bør nektes å delta i Moskva-VM. - Jeg mener helt klart at straffen bør økes for dem som blir tatt for doping. Det har vi snakket om ganske mye, forteller sportssjefen.- Kan du garantere at du stiller med en helt ren norsk tropp her i Moskva? - Nå skal jeg være litt forsiktig med å gi garantier, men våre utøvere blir jevnlig testet. I forbundet jobber vi med mange forebyggende tiltak, og jeg opplever at det er gode holdninger blant utøverne våre på dette området, sier Nilsen med et smil til NTB. - Det jeg kan si er at dersom det skulle dukke opp en positiv prøve blant noen av våre utøvere, ja, da ville jeg bli veldig overrasket. Det er lenge siden det sist var en dopingsak i norsk friidrett. Kappgjengeren Erik Tysse var den siste for tre år siden, men hans sak er spesiell. Mange, over 100 akademikere og professorer, har skrevet under på en uttalelse om at det ikke var Cera som ble funnet i Tysses prøve, men den norske kappgjengeren ble likevel dømt, og han figurerer derfor på listene over tidligere dopingtatt utøvere. Etter at han kom tilbake før OL i London i fjor, har han utviklet seg videre og er faktisk et av de sterkeste norske kortene i Moskva-VM sammen med spydkasteren Andreas Thorkildsen og 1500-meterløperen Henrik Ingebrigtsen.
Skadeproblematikken bekymrer sportssjef Ronny Nilsen mye mer enn doping. Han er likevel forsiktig med å garantere for en dopfri norsk tropp.